FI Euroopan unionin virallinen lehti CE 78/633

(2004/C 78 E/0670)

KIRJALLINEN KYSYMYS E-3718/03

esittäjä(t): Paul Rübig (PPE-DE) komissiolle

(10. joulukuuta 2003)

Aihe: Energiaa käyttäviä tuotteita koskevan ekologisen suunnittelun vaatimukset

Euroopan komissio on antanut ehdotuksen Euroopan parlamentin ja neuvoston direktiiviksi puitteiden säätämisestä energiaa käyttäviä tuotteita koskevien ekologisen suunnittelun vaatimusten asettamista varten ja neuvoston direktiivin 92/42/ETY muuttamisesta (1).

Kyseistä direktiiviä olisi tarkasteltava yhdennettyä tuotepolitiikkaa koskeneen komission tiedonannon (2) valossa. Tiedonanto yhdennetystä tuotepolitiikasta on väline, jolla pyritään luomaan Euroopan kaikkia teollisuudenaloja koskeva tasapainoinen ja koordinoitu ympäristöpolitiikka. Tiedonannossa todetaan sääntelyn ja vapaaehtoisten toimien välillä saavutettavan symbioosin osalta, että ”jotta tuotteiden ympäristöystävällisyyttä voitaisiin lisätä tehokkaasti, lainsäädännön lisäksi on harkittava muitakin ratkaisuja, kuten ympäristösopimuksia ja standardointiprosessia” (kappale 5.1.b).

Puitteiden säätämistä energiaa käyttäville tuotteille koskeva ehdotus on esimerkki yhdennetyn tuote-politiikan aloitteesta. Kyseisissä puitteissa olisi määriteltävä vapaaehtoisten toimien ja mahdollisen lisäsääntelyn, kuten sellaiset ekologisen suunnittelun täytäntöönpanotoimet ja energiatehokkuus-vaatimukset, jotka voitaisiin hyväksyä energiaa käyttäviä tuotteita koskevien puitteiden perusteella, välinen suhde.

1. Onko komissio yhtä mieltä siitä, että pääsääntöisesti olisi annettava etusija joustaville ja käyttäjäystävällisille välineille kuten alan vapaaehtoisille toimille, itsenäisille sitoumuksille, standardeille ja sopimuksille?

2. Aikooko komissio arvioida tällä hetkellä voimassa olevia alan vapaaehtoisia toimia, itsenäisiä sitoumuksia, standardeja ja sopimuksia ennen kuin se ehdottaa täytäntöönpanotoimia, jotta vältetään kaksien vaatimusten asettaminen ja jotta varmistetaan, että täytäntöönpanotoimet eivät vaikuta kielteisesti vapaaehtoisten toimien kehittämiseen?

3. Miten komissio aikoo arvioida tällä hetkellä voimassa olevien alan vapaaehtoisten toimien, itsenäisten sitoumusten, standardien ja sopimusten tehokkuutta?

4. Onko komission mahdollista toimittaa Euroopan parlamentille asiakirja, jossa luetellaan eri aloilla jo käyttöön otettujen vapaaehtoisten toimien/ohjelmien määrä ja tyyppi?

Erkki Liikasen komission puolesta antama vastaus

(2. helmikuuta 2004)

Komissio uskoo, että vapaaehtoisista sopimuksista voi olla etua verrattuna säännöksiin ja että ne mahdollistavat joustavan mukautuksen teknisiin vaihtoehtoihin ja markkinoiden suuntauksiin. Puite-direktiiviehdotuksessa ensisijainen asema olisi annettava vaihtoehtoisille toimintatavoille kuten toimialan itsesääntelylle, jos tällaisella toiminnalla voidaan todennäköisesti saavuttaa asetetut tavoitteet nopeammin tai halvemmalla kuin pakollisilla vaatimuksilla. Lainsäädäntöä voidaan tarvita, jos markkinat eivät kehity oikeaan suuntaan tai riittävän nopeasti.

Standardeilla voidaan tukea energiaa käyttäviä tuotteita koskevan puitedirektiiviehdotuksen täytäntöönpanoa (esimerkiksi luomalla testaus- ja mittausmenetelmiä, kuvailemalla nykyistä paremmin tiettyjä ympäristöparametreja tai tuottamalla tietoa, tietokantoja, tarkistuslistoja jne.). On todellakin ehdotettu, että vaatimustenmukaisuusolettamina voitaisiin käyttää eurooppalaisten standardointijärjestöjen komission toimeksiannosta direktiivin 98/34/EY (3) mukaisesti laatimia yhdenmukaistettuja standardeja, joiden viitenumerot on julkaistu Euroopan yhteisöjen virallisessa lehdessä. Standardointielinten ei kuitenkaan missään tapauksessa edellytetä ratkaisevan asioita, jotka monitahoisuutensa vuoksi on syytä jättää sääntelyviranomaisten tehtäväksi; esimerkkinä voidaan mainita tiettyä ympäristönäkökohtaa koskevan raja-arvon määritteleminen.

Ennen tiettyä tuotetta (tai ympäristönäkökohtaa) koskevien täytäntöönpanotoimenpiteiden esittämistä komissio tutkii, missä määrin ehdotuksen 12 artiklan kriteerit täyttyvät; tuotteeseen on muun muassa liityttävä ”merkittäviä mahdollisuuksia ympäristövaikutusten parantamiseen”. Näiden mahdollisuuksien selvittämiseksi on tarpeen esittää riittävä kuvaus olemassa olevista toimenpiteistä ja/tai vapaaehtoisista aloitteista; tässä yhteydessä arvioidaan toimialan vapaaehtoisia toimenpiteitä sekä standardien ja muiden sopimusten olemassaoloa, yleisyyttä ja tehokkuutta.

Arvioidessaan toimialan käynnistämiä itsesääntelytoimenpiteitä komissio aikoo ottaa huomioon muun muassa niiden kunnianhimoisuuden (selkeät ja yksiselitteiset sitoumukset, esim. määrälliset tavoitteet ja täsmällisesti määritellyt lähtökohdat), edustavuuden (osuus kohdemarkkinoista), seuranta- ja raportointijärjestelmät (säännöllinen, yksityiskohtainen ja avoin raportointi), täsmälliset vastuualueet ja itsenäisen varmentamisen, tiedottamisen (vapaaehtoisen sopimuksen sisällön ja säännöllisten raporttien julkaiseminen), kustannustehokkaan hallinnoinnin (oikeasuhteinen hallinnollinen taakka verrattuna tavoitteisiin ja vaihtoehtoisiin politiikan välineisiin) sekä unionin kansainvälisten sitoumusten — esimerkiksi Maailman kauppajärjestön (WTO) laatimien kaupan teknisiä esteitä koskevien sääntöjen — noudattamisen.

Eurooppalaiset standardointielimet antavat yhdenmukaistettuja standardeja, joita energiaa käyttäviä tuotteita koskevan puitedirektiiviehdotuksen mukaan (8 artikla) voitaisiin käyttää vaatimustenmukaisuus-olettamina. Järjestelmää, jossa komissio ja/tai jäsenvaltiot voivat vastustaa tällaisten olettamien käyttöä, kuvaillaan mainitun ehdotuksen 9 artiklassa (lausunnon pyytäminen teknisiä määräyksiä ja standardeja koskevassa direktiivissä 98/34/EY tarkoitetulta komitealta).

Energiaa käyttäviä tuotteita koskevan puitedirektiiviehdotuksen kannalta merkittäviä, komissiolle ilmoitettuja vapaaehtoisia toimia ovat:

— Yksipuoliset itsenäiset sitoumukset (allekirjoittajat käsittävät yli 70 prosenttia unionin markkinoista): — Katodisädekuvaputkitelevisiot valmiustilassa ja päälle kytkettynä, DVD-soittimet, nestekidenäytöt ja plasmatelevisiot valmiustilassa (EICTA, 2003); alalla suunnitellaan DVD-soittimia, nestekidenäyttöjä ja plasmatelevisioita koskevia uusia tavoitteita, joihin sisältyy energiankulutus päälle kytkettynä — Pesukoneet (CECED, 2003) — Jääkaapit, pakastimet ja niiden yhdistelmät (CECED, 2003) — Audiolaitteiden energiankulutus valmiustilassa (EICTA, 2000) — Astianpesukoneet (CECED, 2000—2001) — Pesuaineet (pesukoneisiin liittyvä energiaa säästävä kuluttajakäyttäytyminen mukaan luettuna, AISE 1998)

— Toimintasäännöt (jotka koskevat yksittäisiä yrityksiä ja joihin sisältyy määrällisiä tavoitteita): — Digitaalitelevisiopalvelut (2000) — Ulkoiset virtalähteet (2000).

(1) KOM(2003)453 lopullinen - 2003/0172(COD).

(2) KOM(2003) 302 lopullinen.

(3) Teknisiä standardeja ja määräyksiä koskevien tietojen toimittamisessa noudatettavasta menettelystä 22.6.1998 annettu parlamentin ja neuvoston direktiivi 98/34/EY, EYVL L 204, 21.7.1998.